ઓનલાઇન લેવડદેવડ વખતે ઘણી વાર લોકો જે સૂચનાઓ આવે છે તેને ધ્યાનથી વાંચતા નથી અને નેક્સ્ટ પર ક્લિક કરીને આગળ વધતા રહે છે. આવું કરનાર લોકોના પૈસા ફસાઇ જાય છે. પાછા મેળવવા માટે ઘણી વાર લાંબી પ્રોસેસ પણ કરવી પડે છે. છેલ્લાં પાંચ વર્ષથી ઓનલાઇન ટ્રાન્ઝેક્શન કરનાર હર્ષદ પરમાર કહે છે, “તેમને ક્યારેય કોઇ તકલીફ પડી નથી. સામાન્ય રીતે ઓનલાઇન પેમેન્ટ સેફ હોય છે અને ઝડપથી થઇ જાય છે પરંતુ આવું કરતી વખતે અપાતી સૂચનાઓને ખૂબ જ ધ્યાનથી વાંચવી જોઇએ. એક વાર રેલવેની ટિકિટ બુક કરાવતી વખતે પૈસા તો જમા થઇ ગયા પરંતુ ટિકિટ બુક થઇ નહીં. હવે સમસ્યા એ થઇ કે એકાઉન્ટમાં પૈસા ખલાસ થઇ ગયા હતા. હવે ટિકિટ બૂક કરાવવાની સમસ્યા ઊભી થઇ ગઇ. જે પૈસા જમા થયા તે પાછા તો મળી જાય છે પરંતુ તે પરત આવતા અઠવાડિયું પણ નીકળી જાય. અમુક કંપનીઓ મહિના પછી પણ પૈસા પરત કરતી હોય છે એટલે થોડી સાવચેતી રાખીને જ ઓનલાઇન લેવડદેવડ કરવી જોઇએ.”